b'\n_START_ARTICLE_\nVakar\xc5\xb3 teritorij\xc5\xb3 protektoratas\n_START_SECTION_\nRaida\n_START_PARAGRAPH_\n60\xc2\xa0m. pr. m. e. kariaudami su savo \xc5\xa1iauriniais kaimynais siongnu, kinai u\xc5\xbe\xc4\x97m\xc4\x97 dal\xc4\xaf prekybini\xc5\xb3 miest\xc5\xb3-valstybi\xc5\xb3 vakaruose, kurios bendrai buvo vadinamos Vakar\xc5\xb3 teritorijomis. Regiono prijungimas priskiriamas karved\xc5\xbeiui D\xc5\xbeeng Dzi, kuris paskirtas pirmuoju protektoriumi. Tokiu b\xc5\xabdu Kinijos imperija \xc4\xafgijo prekybini\xc5\xb3 \xc5\xa0ilko keli\xc5\xb3 kontrol\xc4\x99. Protektorato administraciniu centru tapo Vulei (\xe7\x83\x8f\xe5\xa1\x81), bet v\xc4\x97liau jis perkeltas \xc4\xaf Tagan\xc4\x85 (prie dab. Ku\xc4\x8dios)._NEWLINE_Manoma, kad protektorat\xc4\x85 vald\xc4\x97 18 valdytoj\xc5\xb3, tituluojam\xc5\xb3 protektoriais (kin. \xe9\x83\xbd\xe6\x8a\xa4,\xc2\xa0pinyin: D\xc5\xabh\xc3\xb9). \xc5\xbdinomi 10 vard\xc5\xb3. Pirmaisiais m\xc5\xabs\xc5\xb3 eros metais d\xc4\x97l vidin\xc4\x97s suirut\xc4\x97s imperijoje Kinijos kontrol\xc4\x97 regione sumenko, bet 74 m. ji atkurta. 107 m. klajokl\xc4\x97s gentys ciangai nusiaub\xc4\x97 region\xc4\x85, kuris prarado reik\xc5\xa1m\xc4\x99. Nuo tos datos protektoratas neteko statuso, ir \xc4\x8dia tebuvo skiriami Vakar\xc5\xb3 teritorij\xc5\xb3 valdytojai (kin. \xe8\xa5\xbf\xe5\x9f\x9f\xe9\x95\xb7\xe5\x8f\xb2,\xc2\xa0pinyin: X\xc4\xaby\xc3\xb9 Changshi), pavald\xc5\xabs Dunhuango gubernatoriui. Galutinai postas panaikintas 175 m., kuomet region\xc4\x85 u\xc5\xbepl\xc5\xabdo tiurkai. Kinija prarado vald\xc5\xbei\xc4\x85 regione iki pat VII a., kuomet jos kontrol\xc4\x97 atkurta kaip Ansi protektoratas.'